Ir-rilokazzjoni u r-risistemazzjoni: Hemm bżonn urġenti li l-Istati Membri tal-UE jonoraw l-impenji tagħhom Fl-2015 il-Kummissjoni ħadet azzjoni deċiżiva biex tgħin biex tiġi indirizzata l-kriżi tar-refuġjati li qegħdin jaffaċċjaw l-Istati Membri tal-UE u l-pajjiżi ġirien. Għall-ewwel darba fl-istorja tal-politika Ewropea dwar il-Migrazzjoni, il-Kummissjoni pproponiet li jiġu rilokati160,000 persuna bi ħtieġa ċara ta’ protezzjoni internazzjonali minn Stati Membri taħt pressjoni qawwija lejn Stati Membri oħra tal-Unjoni Ewropea — fejn tintwera solidarjetà konkreta bejn l-Istati Membri tal-UE. Fl-istess ħin, bil-ħsieb li tiġi indirizzata l-kriżi migratorja globali b'mod komprensiv u biex tintwera solidarjetà mal-pajjiżi terzi affettwati bl-istess mod, il-Kummissjoni rrakkomandat skema ta’ risistemazzjoni tal-UE għal 20,000 persuna fil-bżonn ta’ protezzjoni. Il-Kummissjoni llum qiegħda tirrapporta dwar l-implimentazzjoni tal-iskemi tar-rilokazzjoni ta’ emerġenza temporanja u l-iskema Ewropea ta’ risistemazzjoni. Ir-rapport jagħti fil-qosor l-isfidi u jipproponi rakkomandazzjonijiet sabiex tittejjeb l-implimentazzjoni ta’ dawn l-iskemi. Il-Kummissarju Ewropew għall-Migrazzjoni, l-Affarijiet Interni u ċ-Ċittadinanza, Dimitris Avramopoulos qal: "L-Istati Membri tal-UE daħlu għal impenn legali li jirrilokaw 160,000 persuna fi bżonn ċar ta' protezzjoni internazzjonali - impenn li huma rriaffermaw f'diversi okkażjonijiet. Bis-sitwazzjoni umanitarja fil-Greċja li kuljum qed issir aktar akuta, hemm bżonn li l-Istati Membri jonoraw b’mod urġenti l-impenji tagħhom u jevitaw li s-sitwazzjoni tar-refuġjati fil-Greċja tkompli tmur għall-agħar. Irridu naraw żieda sostanzjali ta' rilokazzjonijiet fil-jiem u l-ġimgħat li ġejjin. L-Istati Membri jeħtieġ li jipprovdu wkoll alternattivi ta’ rotot legali u sikuri lejn l-Ewropa għan-nies li jkollhom bżonn protezzjoni internazzjonali u li juru solidarjetà mal-pajjiżi terzi milquta mill-kriżi tar-rifuġjati permezz ta’ żieda sinifikanti fl-isforzi tal-UE ta’ risistemazzjoni.” Rilokazzjoni: wasal iż-żmien ta' impenji reali u implimentazzjoni bil-ħeffa B'937 applikant għall-ażil rilokati mill-Greċja u l-Italja sal-15 ta’ Marzu, ir-ritmu tat-trasferimenti mhux sodisfaċenti, anke jekk issa jidhru l-ewwel sinjali ta’ xejra aktar pożittiva. L-esperjenza tal-ewwel ġimgħat ta’ Marzu, fejn 287 persuna ġew rilokati malajr (inkluż 241 mill-Greċja) turi li r-rilokazzjoni tista’ taħdem aktar malajr jekk l-Istati Membri jkunu verament impenjati. In-nuqqas ta’ rieda politika fost l-Istati Membri kien l-aktar fattur importanti biex inaqqas ir-ritmu tal-proċess. Dan issarraf f’għadd limitat ta’ impenji ta' rilokazzjoni u dewmien kbir fir-reazzjoni — li jpoġġu fil-periklu l-kapaċità tal-programm li jsir alternattiva għal rotot perikolużi u irregolari. Hemm bżonn urġenti ta' azzjoni determinata ta’ rilokazzjoni mill-Istati Membri biex jitħaffef il-pass. Bħalissa, in-numru totali ta’ persuni lesti biex jiġu rilokati jiżboq l-impenji li saru mill-Istati Membri. Sabiex jiġu ssodisfati l-impenji allokati s’issa taħt l-iskema ta’ rilokazzjoni, bħala minimu għandhom isiru madwar 5,600 rilokazzjoni fix-xahar, eżerċizzju li jimplika proċedura ta’ rilokazzjoni ta’ perjodu massimu ta’ ġimagħtejn (ara l-Anness). Fuq il-bażi ta’ din il-valutazzjoni, il-Kummissjoni ssejjaħ li jsiru mill-anqas 6,000 rilokazzjoni sa meta jsir ir-rapport ta’ kull xahar li jmiss. Fid-dawl tas-sitwazzjoni ta’ emerġenza fuq il-post, hi ssejjaħ għal żieda fir-rata sabiex fi żmien it-tielet rapport kull xahar f’Mejju, ikunu saru mill-anqas 20,000 rilokazzjoni. Fir-rapport tal-lum, il-Kummissjoni tagħmel għadd ta’ rakkomandazzjonijiet speċifiċi lill-Istati Membri ta’ rilokazzjoni, fejn talbithom iżidu l-impenji tagħhom u jnaqqsu ż-żmien meħtieġ sabiex jipproċessaw l-applikazzjonijiet. Il-Kummissjoni titlob ukoll lill-Istati Membri biex jillimitaw kontrolli addizzjonali ta' sigurtà għal każijiet ġustifikati biss, li jipprovdu pakketti ta’ informazzjoni ta’ qabel it-tluq u li jwieġbu malajr kemm jista’ jkun għas-sejħiet għall-esperti mill-Uffiċċju Ewropew ta’ Appoġġ fil-qasam tal-Ażil. L-Istati Membri għandhom jindikaw il-preferenzi tal-għażla biss biex itejbu l-proċess ta’ tqabbil għal integrazzjoni aħjar, mhux bħala bażi għar-rifjut ta’ talbiet ta’ rilokazzjoni. Il-Greċja u l-Italja huma msejħa biex iżidu l-isforzi min-naħa tagħhom biex jiżguraw funzjonament rapidu u effiċjenti tal-iskema, b’mod partikolari fir-rigward ta’ verifiki sistematiċi dwar is-sigurtà u l-kwalità tal-informazzjoni mibgħuta lill-Istati Membri ta’ rilokazzjoni. Iż-żewġ pajjiżi għandhom ukoll itejbu l-kapaċità ta' koordinazzjoni, isaħħu l-kapaċità ta' akkoljenza, jevitaw ir-riskji ta’ kandidati li jiżgiċċaw u jiffinalizzaw il-proċeduri għar-rilokazzjoni tal-minorenni mhux akkumpanjati. Risistemazzjoni: approċċ ikkoordinat fil-livell Komunitarju Hemm bżonn urġenti li l-Istati Membri jżidu l-isforzi kontinwi ta’ risistemazzjoni biex jiżguraw wasla u ammissjoni bl-ordni, ġestiti tajjeb u sikuri tal-persuni fil-bżonn ta’ protezzjoni internazzjonali lejn l-Ewropa minn pajjiżi terzi. Fuq il-bażi tal-informazzjoni li waslet mingħand l-Istati Membri u l-Istati assoċjati ta’ Dublin sal-15 ta’ Marzu, 4,555 persuna spustata fil-bżonn ta’ protezzjoni ġew risistemati fi 11-il pajjiż. Il-biċċa l-kbira tal-pajjiżi parteċipanti irrisistemaw Sirjani li joqogħdu fil-Ġordan, il-Libanu u t-Turkija. Barra minn dan il-qafas, xi pajjiżi qed iwettqu skemi separati ta’ risistemazzjoni bħala riżultat ta’ impenji internazzjonali preċedenti. L-isfidi ewlenin identifikati mir-rapport tal-lum huma marbuta mad-differenzi fil-kriterji tal-għażla, it-tul tal-proċeduri, l-għodod tal-integrazzjoni jew in-numru ta’ postijiet disponibbli fost l-Istati Membri. Jinqalgħu problemi wkoll min-nuqqas ta’ kapaċità ta’ akkoljenza, u minn dewmien ikkawżat minn permessi ta' ħruġ f‘pajjiżi terzi. Il-Kummissjoni qed issejjaħ biex jiġi intensifikat l-iskambju tal-aħjar prassi u esperjenzi fost pajjiżi ta’ risistemazzjoni, b’mod partikolari f'dawk il-pajjiżi li jinvolvu ruħhom fir-risistemazzjoni għall-ewwel darba. Barra minn hekk, l-Istati Membri għandhom ikomplu jaħdmu fuq skema volontarja ta’ ammissjoni umanitarja għar-refuġjati Sirjani fit-Turkija, proposta mill-Kummissjoni fil-15 ta’ Diċembru 2015. Huma meħtieġa impenji konkreti ta’ politika dwar id-data meta tibda l-iskema, id-daqs tagħha u l-mudell ta’ distribuzzjoni mill-Istati Membri u l-Istati Assoċjati ta' Dublin li huma interessati jieħdu sehem f’din l-iskema. Sadanittant, qed jiġu ffinalizzati Proċeduri Operattivi Standard għall-iskema sabiex tiġi żgurata implimentazzjoni bil-ħeffa wara ftehim politiku. Kuntest L-iskema ta’ rilokazzjoni ta’ emerġenza temporanja ġiet stabbilita f’żewġ Deċiżjonijiet tal-Kunsill f’Settembru tal-2015 li fiha l-Istati Membri impenjaw ruħhom li jirrilokaw 160,000 persuna mill-Italja u l-Greċja (u jekk ikun hemm bżonn minn Stati Membri oħrajn) sa Settembru tal-2017. Fit-8 ta’ Ġunju tal-2015, il-Kummissjoni adottat proposta dwar Skema Ewropea ta’ Risistemazzjoni, li kienet segwita minn ftehim fost l-Istati Membri tal-20 ta’ Lulju għar-risistemazzjoni ta’ 22,504 persuni fi bżonn ċar ta’ protezzjoni internazzjonali, skont iċ-ċifri li ppreżenta l-Kummissarju Għoli tan-Nazzjonijiet Uniti għar-Refuġjati (UNHCR). Wara s-Summit tal-Mexxejja tal-UE mat-Turkija fid-29 ta’ Novembru 2015, ġie adottat il-Pjan ta’ Azzjoni bejn l-UE u t-Turkija. L-iskema volontarja ta’ ammissjoni hija waħda mill-għodod importanti tal-pjan, bl-għan li tappoġġa lit-Turkija biex tittratta l-ammont dejjem jikber ta’ refuġjati, kif ukoll toffri triq sikura u legali biex il-persuni fil-bżonn reali ta’ protezzjoni jidħlu fl-Ewropa. Il-Kunsill Ewropew fis-7 ta’ Marzu appella għal aċċellerazzjoni tal-implimentazzjoni ta’ rilokazzjoni, sabiex jitnaqqas il-piż fuq il-Greċja. Ir-rapport tal-lum jirreaġixxi għall-Konklużjonijiet tal-Kunsill, għall-obbligu skont l-Artikolu 12 taż-żewġ Deċiżjonijiet tal-Kunsill dwar ir-Rilokazzjoni, u għall-impenn tal-Kummissjoni taħt il-Pjan Direzzjonali “Lura għax-Schengen". Għal iżjed tagħrif Komunikazzjoni mill-Kummissjoni lill-Kunsill u lill-Parlament Ewropew: L-ewwel rapport dwar ir-rilokazzjoni u r-risistemazzjoni Anness 1: Rilokazzjonijiet mill-Greċja Anness 2: Rilokazzjonijiet mill-Italja Anness 3: Il-Greċja – Rapport dwar is-sitwazzjoni attwali Anness 4: L-Italja – Rapport dwar is-Sitwazzjoni Attwali Anness 5: Il-fluss tax-xogħol għar-rilokazzjoni mill-Greċja Anness 6: Is-sitwazzjoni attwali tar-risistemazzjoni mill-15 ta’ Marzu 2016, skont il-konklużjonijiet tal-20 ta’ Lulju 2015 Anness 7: Pjanijiet għar-risistemazzjoni wara l-15 ta’ Marzu 2016 Skeda informattiva — Rilokazzjoni u risistemazzjoni Deċiżjoni tal-Kunsill dwar ir-rilokazzjoni ta’ 40,000 persuna mill-Italja u l-Greċja Deċiżjoni tal-Kunsill dwar ir-rilokazzjoni ta’ 120,000 persuna mill-Italja u l-Greċja Ir-Rakkomandazzjonijiet tal-Kummissjoni għal Skema Volontarja ta' Ammissjoni Umanitarja għar-Refuġjati mis-Sirja li jinsabu fit-Turkija Il-Konklużjonijiet tal-Kunsill dwar ir-Risistemazzjoni ta' 20,000 persuna li huma fil-bżonn ta' protezzjoni internazzjonali L-Aġenda Ewropea dwar il-Migrazzjoni